RÅDETS RESOLUTION

af 16. marts 2009

om EU's toldhandlingsplan til bekæmpelse af krænkelser af intellektuelle ejendomsrettigheder for perioden 2009-2012

(2009/C 71/01)

RÅDET FOR DEN EUROPÆISKE UNION,

SOM TAGER HENSYN TIL

Rådets forordning (EF) nr. 1383/2003 om toldmyndighedernes indgriben over for varer, der mistænkes for at krænke visse intellektuelle ejendomsrettigheder, og om de foranstaltninger, som skal træffes over for varer, der krænker sådanne rettigheder

SOM NOTERER SIG

den voksende trussel, som varemærkeforfalskede varer udgør for sundhed og sikkerhed og for miljøet

den seneste udvikling inden for varemærkeforfalskning og piratkopiering, navnlig i forbindelse med de nye udfordringer, der hænger sammen med verdenshandelens globalisering og salg via internettet

behovet for, at toldvæsenet håndterer disse spørgsmål mere effektivt, hvilket forudsætter en styrkelse af det administrative samarbejde og et tættere samarbejde mellem toldvæsenet og erhvervslivet,

TILSLUTTER SIG

OPFORDRER

(1) Meddelelse fra Kommissionen til Det Europæiske Råd med titlen »Strategisk rapport om den fornyede Lissabonstrategi for vækst og beskæftigelse: Igangsætning af den nye cyklus (2008-2010) — Opretholdelse af forandringstempoet« (KOM(2007) 803 endelig).

BILAG

EU's toldhandlingsplan til bekæmpelse af krænkelser af intellektuelle ejendomsrettigheder — 2009-2012

Indledning

Kommissionen og medlemsstaterne har evalueret aktiviteterne inden for EU i relation til toldmæssig håndhævelse af intellektuelle ejendomsrettigheder (IPR) fra 2005 til 2008 for den periode, der er omfattet af den foregående toldhandlingsplan for bekæmpelse af varemærkeforfalskning (1). Det så ud til, at gennemførelsen af Rådets forordning (EF) nr. 1383/2003 og aktiviteterne i handlingsplanen har været et vellykket modtræk mod handelen med varemærkeforfalskede varer. De årlige statistikker, Kommissionen har offentliggjort, viste, at toldaktiviteterne var forøget, ligesom der var et øget samarbejde med rettighedshaverne.

Ikke desto mindre måtte man erkende, at den stigende mangfoldighed af beslaglagte produkter og nye tendenser, såsom import af småforsendelser efter salg over internettet, viser, at der er behov for yderligere foranstaltninger, og at det ikke går an at hvile på laurbærrene. Nødvendigheden af at reagere på dette voksende problem blev understreget, eftersom handelen med varemærkeforfalskede varer udgør en reel trussel mod den enkelte borger og samfundet som helhed.

Kommissionen var af den opfattelse, at toldmyndighederne må fortsætte bestræbelserne på at beskytte borgernes økonomiske interesser og deres sundhed og sikkerhed, og man anbefalede en ny handlingsplan. En sådan plan bør omfatte de hovedområder, der indgik i den foregående plan, nemlig lovgivning, operationelle resultater, samarbejde med erhvervslivet, internationalt samarbejde og kommunikation. Den nye plan bør tage højde for relevant ny udvikling på toldområdet, såsom den moderniserede EF-toldkodeks, samt ydre faktorer, såsom det stigende salg over internettet. Navnlig bør EU's nye handlingsplan fokusere på

— at forbedre og om nødvendigt ændre den nugældende IPR-lovgivning

— at forbedre samarbejdet med rettighedshaverne

— at styrke det operationelle samarbejde mellem toldmyndighederne inden for EU samt med tredjelande

— at udvikle endnu mere internationalt samarbejde om IPR-håndhævelse

— at skabe mere opmærksomhed og øget bevidsthed, og

— at tage fat på problemet med salg over internettet samt sørge for ad hoc-videreuddannelse af toldembedsmændene.

Den nye plan bør også tage hensyn til andre nye tendenser og metoder til distribution af farlige varemærkeforfalskede varer, som er et resultat af globaliseringen af verdenshandelen og den stigende deltagelse af organiserede kriminelle.

Medlemsstaterne og Kommissionen har haft et tæt samarbejde om en række spørgsmål i forbindelse med gennemgangen af de nuværende rammer for toldaktiviteter i relation til IPR-håndhævelse. Alle medlemsstaterne oplyste, at de prioriterer beskyttelse af de intellektuelle ejendomsrettigheder højt, og mange mente, at hvis toldaktiviteterne i relation til IPR skal blive mere effektive, vil det være hensigtsmæssigt at udvikle og anvende en fælles database, der registrerer de imødekomne anmodninger om indgriben.

Rådet opfordrede i sin resolution af 25. september 2008 om en global europæisk plan for bekæmpelse af varemærkeforfalskning og piratkopiering Kommissionen og medlemsstaterne til at forelægge en ny toldplan for bekæmpelse af varemærkeforfalskning for perioden 2009-2012.

Konklusioner fra seminaret på højt plan om bekæmpelse af varemærkeforfalskning

Gennemgangen af toldaktiviteter i relation til IPR-håndhævelse blev afsluttet med et seminar på højt plan den 25.-26. november 2008 i Paris, kort før slutningen af det franske formandskab.

Formålet med dette seminar var at overveje det toldmæssige udspil til bekæmpelse af varemærkeforfalskning. Lederne af medlemsstaternes toldadministrationer og Kommissionen konkluderede, at den fremtidige toldhandlingsplan bør tage fat på følgende fire hovedudfordringer i forbindelse med varemærkeforfalskning:

1. Farlige varemærkeforfalskede varer

Forbrugerne bør informeres om de i visse tilfælde dramatiske følger af varemærkeforfalskede varer gennem oplysningskampagner på EU-plan, eventuelt i samarbejde med toldmyndighederne. Lovgivningen og procedurerne både på fællesskabsplan og på nationalt plan bør om nødvendigt ændres, så toldvæsenet får bedre muligheder for at standse forfalskede varer. Man bør særlig være opmærksom på harmonisering af foranstaltninger, som vedrører lempelige procedurer og mindre partier af varer, der udgør en krænkelse.

2. Organiseret kriminalitet

Et europæisk observationscenter, hvortil toldmyndighederne kan yde et væsentligt bidrag, og hvor der kan foregå en udveksling af bedste praksis, vil give mulighed for regelmæssig evaluering og analyse af det stadig mere udbredte fænomen, at varemærkeforfalskning indgår i organiseret kriminalitet. Samarbejdet mellem interessenterne bør styrkes gennem udvikling af systemer til elektronisk informationsudveksling. Risikoanalyse på fællesskabsplan er nødvendig og bør udvikles med inddragelse af de eksisterende mekanismer. Der skal udarbejdes fælles europæiske toldforanstaltninger med fokus på temaer eller bestemte sektorer. Det vigtige partnerskab mellem toldmyndighederne og erhvervslivet skal styrkes.

3. Globalisering af varemærkeforfalskning

Toldhandlingsplanen med Kina, som Kommissionens tjenestegrene har færdigbehandlet, vil give mulighed for udveksling af oplysninger og embedsmænd med dette land med henblik på bekæmpelse af varemærkeforfalskning. Medlemsstaterne og Kommissionen vil fortsat arbejde på at få vedtaget effektive grænseforanstaltninger i de igangværende forhandlinger vedrørende ACTA, den foreslåede handelsaftale vedrørende bekæmpelse af forfalskning. Det internationale samarbejde i form af informationsudveksling og fælles operationer skal styrkes i forhold til centrale partnerlande.

4. Salg af varemærkeforfalskede varer over internettet

Alle medlemsstaterne bør nøje studere fænomenet internetsalg og udveksle »bedste praksis«. Der skal afholdes seminarer og etableres arbejdsgrupper med henblik på at indgå aftalememoranda med internetplatforme og med finansielle institutioner, der er involveret i onlinebetalinger, udveksle oplysninger samt udveksle metoder til overvågning og udpegning af professionelle forhandlere af varemærkeforfalskede varer.

EU's toldhandlingsplan til bekæmpelse af krænkelser af intellektuelle ejendomsrettigheder — 2009-2012

Det erkendes, at der er spørgsmål af betydning for toldvæsenets arbejde og effektivitet, hvor toldmyndighederne i hvert fald i nogen grad er afhængige af udviklingen på andre politikområder, navnlig harmonisering af lovgivningen vedrørende intellektuelle ejendomsrettigheder samt de sanktioner, der gælder for handel med varer, som krænker de intellektuelle ejendomsrettigheder. Desuden er det nødvendigt at styrke samarbejdet med de øvrige retshåndhævende myndigheder på det nationale plan. Opfyldelsen af disse betingelser forudsætter, at medlemsstaterne er bevidst om de trusler, som varemærkeforfalskning udgør, og af de ser en fælles interesse i at bekæmpe disse trusler på en koordineret og harmoniseret måde. Hertil kommer, at en ny EU-handlingsplan vil kunne udgøre et godt grundlag for udformning af en national handlingsplan for bekæmpelse af IPR-krænkelser i de enkelte medlemsstater.

Det skal også bemærkes, at Kommissionen og medlemsstaternes toldmyndigheder som led i bekæmpelse af handelen med varemærkeforfalskede varer kan yde et væsentligt bidrag til det europæiske observationscenter for bekæmpelse af varemærkeforfalskning. Når observationscentret er oprettet, bør det forsynes med relevante oplysninger om toldaktiviteter i relation til IPR-håndhævelse ved grænserne.

Vurderingsmekanisme

Kommissionen fandt også, at der bør etableres en vurderingsmekanisme til overvågning af gennemførelsen af de aktiviteter, der indgår i planen. Med henblik herpå vil Kommissionen i samarbejde med formandskabet for Rådet fremlægge en vurdering ved udgangen af hvert år, der er omfattet af handlingsplanen. I det sidste år, planen omfatter, vil Kommissionen sammen med medlemsstaterne udarbejde en mere udførlig rapport.

Konklusion

EU's toldhandlingsplan til bekæmpelse af krænkelser af intellektuelle ejendomsrettigheder for perioden 2009-2012 medfølger som bilag og er udarbejdet på Rådets opfordring; den indeholder alsidige forslag til toldaktiviteter til bekæmpelse af handel med varer, der krænker de intellektuelle ejendomsrettigheder.

(1) Dette dokument anvender termen »varemærkeforfalskning« som en generel betegnelse for krænkelser af de intellektuelle ejendomsrettigheder, der er omfattet af Rådets forordning (EF) nr. 1383/2003.